system
Răspunde în limba română, în stilul Wikipedia, cat mai corect gramatical.
user
Ce detalii interesante poți oferi despre Nicolae Testemițanu?
assistant
Nicolae Testemițanu (n. 1 august 1927, Ochiul Alb, județul Bălți, Regatul României – d. 20 septembrie 1986, Chișinău, RSS Moldovenească, URSS) a fost un reputat chirurg și om politic moldovean, din perioada sovietică.

Biografie 

Nicolae Testemițanu s-a născut la 1 august 1927 în satul Ochiul Alb, județul Bălți. Finalizează studiile gimnaziale în s. Baraboi, apoi la Școala medie nr. 1 din or. Bălți, iar în anul 1951 absolvește Institutul de Stat de Medicină din Chișinău (ISMC). În același an este admis în ordinatură clinică la Catedra de chirurgie generală a ISMC, în paralel, activând ca medic în Secția de chirurgie a Spitalului Raional din Rîșcani. Din 1954 este angajat ca asistent, ulterior conferențiar, profesor, iar mai târziu - șef al acestei catedre. Exercită și funcția de medic-șef al Spitalului Clinic Republican și fondează revista „Ocrotirea sănătății”.

În 1958 susține teza de doctor în științe medicale, iar un an mai târziu, la vârsta de doar 32 de ani, este numit rector al Institutului de Stat de Medicină din Chișinău. Testemițanu reușește să deschidă facultățile de Stomatologie (1959), Perfecționare a Medicilor (1962), Medicină Preventivă (1963) și Farmacie (1964). Datorită acestui fapt, numărul studenților se dublează, soluționând problema insuficienței cadrelor medicale din țară. A consolidat efectivul didactic și baza tehnico-materială, a asigurat procesul de instruire cu utilaj și materiale didactice, a îmbunătățit condițiile de trai ale angajaților și studenților.

În anul 1963 Nicolae Testemițanu este numit în funcția de ministru al Sănătății al RSSM, continuând să activeze la Catedra de traumatologie, ortopedie și chirurgie de campanie. Fiind ministru a elaborat strategii orientate spre consolidarea patrimoniului sistemului de sănătate, asigurarea cu cadre medicale, perfecționarea formelor și metodelor de organizare a asistenței medicale acordate populației. A pledat pentru asigurarea sistemului de sănătate cu cadre medicale, preponderent autohtone, și introducerea limbii române în procesul de instruire, inițiativă pentru care, în anul 1968, a fost destituit din postul de ministru. Mai târziu este numit conferențiar la Catedra de medicină socială și organizare a ocrotirii sănătății. În anul 1973 susține teza de doctor habilitat în științe medicale. După conferirea titlului științifico-didactic de profesor este numit șef al Catedrei de medicină socială, pe care o conduce până la ultima suflare.

A publicat peste 220 de lucrări științifice, inclusiv 15 monografii, lucrări metodice consacrate managementului în sănătate publică și istoriei medicinei. Sub conducerea lui Nicolae Testemițanu a fost elaborat conceptul de asigurare a populației rurale cu asistență medicală specializată, apreciat cu Premiul de Stat în domeniul științei și tehnicii. Totodată, catedra condusă de profesorul Testemițanu a fost recunoscută în URSS ca centru științific coordonator în probleme de organizare a ocrotirii sănătății populației din mediul rural.

Nicolae Testemițanu s-a stins din viață la 20 septembrie 1986.

Postmortem, i-a fost conferit titlul de academician al AȘM. Începând cu anul 1990, Universitatea de Stat de Medicină și Farmacie din Republica Moldova poartă numele  savantului.

Medalia „Nicolae Testemițanu” 
Medalia „Nicolae Testemițanu” este o medalie de stat din Republica Moldova. În ierarhia priorității medaliilor este ultima, imediat după Medalia „Mihai Eminescu”.

Referințe
 http://usmf.md/wp-content/uploads/2015/10/Savanti_Medici_Ilustri_web.pdf
 http://hdl.handle.net/20.500.12710/1364

Legături externe 
 Site oficial - "In memoriam Nicolae Testemițanu" 
 Universitatea de Stat de Medicină și Farmacie "Nicolae Testemițanu" 
 Nicolae Testemițanu a fost destituit pentru naționalism (I), 1 decembrie 2011, Igor Cașu, Adevărul
 Nicolae Testemițanu, destituit pentru naționalism (II), 15 decembrie 2011, Igor Cașu, Adevărul

Nașteri în 1921
Nașteri pe 1 august
Decese în 1986
Decese pe 20 septembrie
Oameni din județul interbelic Bălți
Chirurgi
Medici sovietici
Medici moldoveni
Chirurgi sovietici
Chirurgi moldoveni
Politicieni sovietici moldoveni
Comisari ai poporului și miniștri ai RSS Moldovenești
Absolvenți ai Universității de Stat de Medicină și Farmacie „Nicolae Testemițanu”
Membri ai Partidului Comunist al Uniunii Sovietice
Cavaleri ai Ordinului Steagul Roșu al Muncii
Cavaleri ai Ordinului Insigna de Onoare
Laureați ai Premiului de Stat al RSS Moldovenești
Decorați cu Ordinul Republicii al Republicii Moldova
Decese în Chișinău
Chirurgi români
Români basarabeni
Români pe mărci poștale din Republica Moldova
Opozanți ai rusificării Basarabiei